ANC, Zille vlieg mekaar in die hareHelen Zille (Foto: Tracey Adams/African News Agency/ANA) Die ANC het Woensdag na Helen Zille gekap nadat sy haar op sosiale media uitgelaat het oor die party se besluit om sy aansoek in die kieshof – waarin hy gevra het dat die Verkiesingskommissie (OVK) gedwing word om die registrasieproses van kandidate te heropen – te laat vaar. “Daar blyk meer agter die storie te wees as wat op die oog af voorkom. En ons moet dit blootlê,” het Zille, voorsitter van die DA se federale raad, vroeër vandag getwiet. Zille het in nog twiets daarop gesinspeel dat die ANC moontlik inligting van binne die Konstitusionele Hof ontvang het wat daartoe gelei het dat die party sy aansoek laat vaar het. “Die onttrekking van die ANC dui daarop dat hulle inligting ontvang het wat daarop dui dat die OVK se aansoek om die verkiesing uit te stel suksesvol was. Indien inligting uit die Konstitusionele Hof na die ANC lek, is dit niks minder as ŉ grondwetlike krisis nie,” lui een van die twiets. Pule Mabe, ANC-woordvoer, sê die insinuasies kan nie verder van die waarheid wees nie en sê Zille het geen bewyse om haar bewerings te steun nie. “Dit is ŉ ernstige belediging van die integriteit van die Konstitusionele Hof en die regbank in die algemeen. Sy behoort haar te skaam. Ons daag haar uit om hierdie vals bewerings terug te trek.” Mabe hou vol die aansoek is aanvanklik ingedien nadat verskeie partye versuim het om al hul kandidate vir die verkiesing te registreer. Maroela Media het vandag berig dié versuim is toegeskryf aan ŉ kombinasie van faktore, waaronder probleme met die OVK se aanlyn stelsel vir die registrasie van kandidate. Volgens Mabe was daar boonop weens Covid-19 beperkings op vergaderings waar kandidate verkies moes word. “Die ANC het besluit om sy aansoek by die verkiesingshof terug te trek ten einde veelvuldige regsgedinge in ons howe te vermy. Ons wag op die uitspraak van die Konstitusionele Hof.” Die regerende party het ook aangedui dat hy sy reg voorbehou om hom tot sekere regsremedies te wend. 3) The ANC's withdrawal from the Electoral Court indicates that they have been tipped off that the IEC's application to postpone the election was successful. If information is leaking from the Concourt to the ANC, it is nothing short of an Constitutional crisis. — Helen Zille (@helenzille) September 1, 2021